Roodewal-mentors neem jongmense onder hul vlerk | Netwerk24
Roodewal-mentors neem jongmense onder hul vlerk
Deur Nasifa Sulaiman 08 Julie 2019 06:00
Van die jongmense wat die Building Bridges-mentorskapprogram bywoon.Foto: Nasifa Sulaiman
Die Building Bridges Mentoring Programme-werksessie vir jongmense is onlangs goed in Roodewal ontvang. En dit is net die begin vir dié gemeenskap.
Die program is 'n uitvloeisel van navorsing wat gedoen is om onder jongmense te bepaal watter hulpbronne en bates in die gemeenskap is wat aangewend kan word om geweld te bekamp. Volgens die sekretaris van die program wat in die Strand gesetel is, Marcellino Jonas, was die gemeenskap van Roodewal baie ontvanklik om die eerste Worcesteriete te word om aan die program deel te neem.
Volgens Jonas het die program in 2011 begin en is dit deur die Mediese Navorsingsraad (MNR), in samewerking met Unisa, van stapel gestuur. Dit het aanvanklik as bekend gestaan.
Nadat 'n teikengemeenskap geïdentifiseer word, word werksessies in daardie gemeenskap aangebied oor wat hul bates is.
"Ons noem dit 'bates-kartering'," sê Jonas.
Die mentorskapprogram strek oor 'n jaar. Volgens Jonas is die eerste gedeelte van die program spesifiek daarop gemik om mentors op te lei om met jongmense te werk.
"Die mentors werk natuurlik vrywillig. In die tweede helfte van die program word met jongmense self gewerk en dit is waar ons nou in Roodewal is. Ons werk aan 'n groot projek vir die einde van die jaar en gaan ook op 'n kamp, waarna die jongmense baie uitsien."
Die kinders van Roodewal, sowel as uit ander dele en skole van die dorp, het die afgelope week werksessies gehad waar hulle oor onderwerpe soos selfrespek, respek vir ander, deernis en die bekamping van geweld moes praat. Die ses modules word oor 22 Saterdae aangebied. "Ons sit met geweldig baie konflik en geweld en só 'n program gee waarde aan 'n gemeenskap soos Roodewal en hoop vir die toekoms," sê past. Michael Fingers van die program.